ชง 14 บจ.งบดี มีปัจจัยหนุน SET ซึมตัวก่อนหยุดยาว
ข่าวหุ้นธุรกิจออนไลน์รายงาน เช้านี้ ณ เวลา 9.20 น. ค่าเ …
29 เม.ย. 2560

ข่าวหุ้นธุรกิจออนไลน์รายงาน เช้านี้ ณ เวลา 9.20 น. ค่าเงินบาทอยู่ที่ 34.61 บาทต่อเหรียญ ด้านตลาดหุ้นเอเชียเคลื่อนไหวอย่างผันผวน ขณะที่นักลงทุนชะลอการซื้อขายก่อนสหรัฐเปิดเผยข้อมูลเศรษฐกิจที่สำคัญในวันนี้ ได้แก่ ผลิตภัณฑ์มวลรวมภายในประเทศ (GDP) ไตรมาส 1/60 และดัชนีราคาการใช้จ่ายเพื่อการบริโภคส่วนบุคคล (PCE) ไตรมาส 1/60
นักวิเคราะห์มองดัชนีหุ้นไทย (SET) วันนี้ผันผวนและมีโอกาสปรับตัวลง ขณะที่นักลงทุนชะลอการลงทุนเพื่อลดความเสี่ยงก่อนเข้าสู่ช่วงหยุดยาว และรอความคืบหน้าจากแผนปฏิรูปภาษีของ “โดนัลด์ ทรัมป์” การลงทุนยังคงเน้นเก็งกำไรกลุ่มที่แนวโน้มกำไรไตรมาสแรกของปีเติบโตดีเป็นหลัก หุ้นเด่นเลือก MTLS-BR-SQ-ADVANC-PTTEP-PTTGC-IVL-BANPU-AOT-ERW-TACC-BIG-HANA และ TASCO
 
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ เปิดเผยถึงตลาดหุ้นไทยเช้านี้ (28 เม.ย.) คาดว่าจะแกว่งไซด์เวย์ อิงไปในทางซึมลง ก่อนที่ตลาดฯจะปิดทำการ 3 วันข้างหน้านี้ และตลาดไม่มีปัจจัยใหม่เข้ามา รวมถึงเรื่องแผนปฏิรูปภาษีของ “ทรัมป์” ยังไม่มีรายละเอียดออกมา คาดว่าจะเป็นเหมือนช่วงหาเสียง ดังนั้นนักลงทุนคงจะชะลอการลงทุนก่อน เพื่อรอความคืบหน้าจากแผนปฏิรูปภาษีของ “ทรัมป์” ด้วย นอกจากนี้ราคาน้ำมันยังเป็นปัจจัยถ่วงตลาดเนื่องจากเมื่อคืนที่ผ่านมาราคาน้ำมันได้ปรับตัวลงต่ำสุดในรอบกว่า 1 เดือน แม้ว่างบฯของ PTTEP จะออกมาดี แต่ราคาน้ำมันไม่เอื้อจึงไม่ได้ให้น้ำหนักมาก  ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ ราว 0.1 – 0.2% พร้อมให้แนวรับ 1,560 จุด ส่วนแนวต้าน 1,570 – 1,572 จุด
 
บล.กรุงศรี ระบุในบทวิเคราะห์ (28 เม.ย.) ว่า SET มีโอกาสปรับลง นักลงทุนจะชะลอการลงทุนเพื่อลดความเสี่ยงก่อนที่จะเข้าสู่ช่วงหยุดยาวในวันแรงงาน และ รอดูการเจราระหว่างตัวแทนรัฐบาลสหรัฐฯและสภาคองเกรสเพื่อออกกฏหมายงบประมาณให้ทันก่อนถึงกำหนดเส้นตายในช่วงเที่ยงคืนของวันนี้เพื่อลีกเลี่ยงการปิดหน่วยงานราชการเป็นการชั่วคราว (Shut Down) นอกจากนี้ค่าเงินบาทที่อ่อนค่า เพิ่มความกังวลต่อทิศทาง Fund Flow ต่างชาติอาจไหลออกมากขึ้นนับเป็นปัจจัยลบกดดันหุ้น Big Cap ทำให้กระแสเงินลงทุนน่าจะโยกไปยังหุ้นขนาดกลางและเล็กกันมากขึ้น ยังเน้นกลยุทธ์การลงทุนเป็น Selective หุ้นที่แนวโน้มผลประกอบการไตรมาส 1/17 จะออกมาดีเป็นหลัก อาทิ PTTGC, IVL, BANPU, AOT, ERW, TACC, BIG, HANA และ TASCO และเน้นดัชนีต้องไม่หลุดต่ำกว่าระดับ 1,560 จุด หากไม่สามารถยืนได้อาจต้องลดพอร์ตและรอซื้อกลับบริเวณ 1,545 จุด
กลยุทธ์การลงทุนวันนี้ : Selective Buy หุ้นเก็งกำไรระยะสั้น : MTLS (ซื้อ/เป้า 35.00 บาท) คาดประกาศกำไรสุทธิไตรมาส 1/17 เพิ่มขึ้นโดดเด่นเป็น 531 ล้านบาทเพิ่มขึ้น 10% จากไตรมาสก่อน และ 90% จากไตรมาสเดียวกันในปีก่อน ปัจจุบันราคาหุ้นยังไม่สะท้อนผลประกอบการดังกล่าวจึงเป็นโอกาสในการเข้าซื้อหรือสะสมและรอขายหลังจากประกาศงบ
BR (ซื้อ/เป้า 8.50 บาท) ผลประกอบการผ่านจุดต่ำสุดมาแล้ว คาดผลกำไรไตรมาส 1/17 จะเติบโตจากไตรมาสเดียวกันในปีก่อน เป็นครั้งแรกในรอบ 2 ปี และ BR ยังได้ประโยชน์จากค่าเงินยูโรแข็งค่าเมื่อเทียบกับเงินบาทเนื่องจากมีสัดส่วนรายได้ 40% มาจากเงินยูโรทำให้แปลงเป็นเงินบาทแล้วรายได้สูงขึ้น, SQ (ซื้อ/เป้า 6.80 บาท) ราคาลดลงสู่ระดับที่น่าเข้าซื้อ งบไตรมาส 1/17 คาดว่าจะเติบโตเท่าตัวเมื่อเทียบจากไตรมาสเดียวกันในปีก่อน
 
บล.แอพเพิล เวลธ์ ระบุในบทวิเคราะห์ (28 เม.ย.) คาด SET ยังคงแกว่งตัวในกรอบ 1,560 – 1,575 จุด แนะนำซื้อ ADVANC (ราคาเป้าหมาย 198.00 บาท), PTTEP (ราคาเป้าหมาย 115.00 บาท) จากรายงานผลประกอบการไตรมาส 1/60 ดีกว่าคาดการณ์